P6_TA(2005)0132

Skupna zunanja in varnostna politika (2003)

Resolucija Evropskega parlamenta o letnem poročilu Sveta Evropskemu parlamentu o glavnih vidikih in osnovnih odločitvah SZVP, vključno s finančnimi posledicami za splošni proračun Evropskih skupnosti — 2003 (8412/2004 — 2004/2172(INI))

Evropski parlament,

- ob upoštevanju Pogodbe o Ustavi za Evropo, podpisane v Rimu 29. oktobra 2004,

- ob upoštevanju Evropske varnostne strategije, ki jo je sprejel Evropski svet 12. decembra 2003,

- ob upoštevanju letnega poročila Sveta Evropskemu parlamentu o glavnih vidikih in glavnih odločitvah SZVP, vključno s finančnimi posledicami za splošni proračun Evropskih skupnosti za leto 2003 (8412/2004),

- ob upoštevanju Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [1], točka 40,

- ob upoštevanju člena 21 Pogodbe EU,

- ob upoštevanju svoje resolucije z dne 12. januarja 2005 o Pogodbi o Ustavi za Evropo [2],

- ob upoštevanju svoje resolucije z dne 23. oktobra 2003 o doseženem napredku v izvajanju skupne zunanje in varnostne politike [3],

- ob upoštevanju svoje resolucije z dne 29. januarja 2004 o odnosih med Evropsko unijo in Združenimi narodi [4],

- ob upoštevanju svoje resolucije z dne 20. novembra 2003 o "Širši Evropi — soseščini: novem okviru za odnose z našimi vzhodnimi in južnimi sosedi" [5],

- ob upoštevanju svoje resolucije z dne 10. aprila 2003 o novi evropski varnostni in obrambni zgradbi — prednosti in pomanjkljivosti [6],

- ob upoštevanju svojega priporočila Svetu z dne 26. februarja 2004 o odnosih med Evropsko unijo in Rusijo [7],

- ob upoštevanju svoje resolucije z dne 22. aprila 2004 o stanju transatlantskega partnerstva pred srečanjem na vrhu EU — ZDA v Dublinu 25. in 26. junija 2004 [8], in tiste z dne 13. januarja 2005 o transatlantskih odnosih [9],

- ob upoštevanju svoje resolucije z dne 23. oktobra 2003 o miru in dostojanstvu na Bližnjem vzhodu [10],

- ob upoštevanju svojega priporočila Svetu z dne 24. septembra 2003 o razmerah v Iraku [11],

- ob upoštevanju svoje resolucije z dne 12. februarja 2004 o Afganistanu: izzivi in obeti za prihodnost [12],

- ob upoštevanju svoje resolucije z dne 15. novembra 2001 o globalnem partnerstvu in splošni strategiji za odnose med Evropsko unijo in Latinsko Ameriko [13],

- ob upoštevanju svoje resolucije z dne 13. januarja 2005 o nedavni katastrofi, ki jo je povzročil cunami v Indijskem oceanu [14],

- ob upoštevanju sklepov predsedstva Evropskega sveta v Bruslju 16. in 17. decembra 2004 in zlasti njegovih odločitev o terorizmu in zunanjih zadevah,

- ob upoštevanju člena 112(1) svojega Poslovnika,

- ob upoštevanju poročila Odbora za zunanje zadeve in mnenja Odbora za proračun (A6-0062/2005),

A. ker Parlament meni, da se z njim ne posvetuje v meri, ki jo predvideva člen 21 Pogodbe EU, zaradi trenutne prakse Sveta, po kateri le-ta posreduje opisni seznam dejavnosti za prejšnje leto, s Parlamentom pa se ne posvetuje o glavnih vidikih in osnovnih odločitvah za prihodnje leto,

B. ker se mora zato obstoječa praksa prekiniti in zamenjati z drugo, ki zagotavlja dejansko posvetovanje s Parlamentom, kakor je omenjeno zgoraj, kar vodi k večji vključenosti Parlamenta,

C. ker morata imeti duh in vsebina Pogodbe o Ustavi za Evropo, podpisane v Rimu dne 29. oktobra 2004, ki sicer še čaka na ratifikacijo, pomembne posledice pri izvajanju SZVP EU za leto 2005 in po njem,

D. ker je Parlament večkrat ponovil svoje stališče o načinu organizacije in uravnoteženosti odnosa z nekaterimi regijami in državami, da bi okrepili globalno naravo zunanjepolitičnega delovanja Unije,

E. ker je obstoječe financiranje politik SZVP in EVOP popolnoma neprimerno, tako s količinskega kakor tudi kakovostnega vidika ter z vidika demokratične odgovornosti,

1. kljub temu, da je zadovoljen z načinom, s katerim je visoki predstavnik/generalni sekretar Sveta Parlament izčrpno obveščal o napredku glavnih vprašanj SZVP, izrazito zavrača naknaden pristop Sveta, ki je doslej le posredoval opisni seznam dejavnosti SZVP, izvedenih v prejšnjem letu, in meni, da takšna praksa jasno krši člen 21 Pogodbe EU in Medinstitucionalni sporazum z dne 6. maja 1999, glede predhodnega posvetovanja z Evropskim parlamentom;

2. zato zahteva od Sveta, da preneha izvajati obstoječo prakso in jo zamenja z vnaprejšnjim pristopom, s katerim se na začetku vsakega leta posvetuje s Parlamentom o glavnih vidikih in osnovnih odločitvah, ki jih predvidi Svet za tisto leto glede na globalna in horizontalna vprašanja ter glede na prednostne naloge, načrtovane za različna geografska področja; nadalje poziva Svet, da kasneje poroča o tem, ali so bili prispevki Parlamenta upoštevani in na kakšen način;

3. si namerava prizadevati za povečanje demokratične odgovornosti glede vprašanj SZVP z rednimi razpravami z nacionalnimi parlamenti v okviru četrtletne izmenjave mnenj z visokim predstavnikom/generalnim sekretarjem Sveta ter komisarko za zunanje zadeve, vključno z razpravo o spremembah, ki jih nacionalni parlamenti predlagajo k letnemu poročilu Parlamenta o SZVP;

4. poziva Svet in visokega predstavnika/generalnega sekretarja Sveta, da dejavno sodelujeta v letni razpravi o Evropski varnostni strategiji z Evropskim parlamentom in nacionalnimi parlamenti;

5. spodbuja Svet in države članice, da še povečajo parlamentarni pregled EVOP na nacionalni ravni s povečanjem vloge nacionalnega parlamenta pri odobritvi operacij EVOP ter na evropski ravni z dodelitvijo glavne vloge Parlamentu pri pregledu celotnega proračuna SZVP;

6. poziva Svet, da zagotovi, da se njegove politične instrumente, na primer politiko sankcij, izvaja bolj strogo in z večjo politično zavezanostjo;

Glavni vidiki in osnovne odločitve SZVP za leto 2005 po podpisu Ustavne pogodbe

7. izraža stališče, da je treba duh (in vsebino) določb nove Pogodbe glede SZVP uveljaviti od tega trenutka naprej, kot je že bilo storjeno pri ustanovitvi Evropske obrambne agencije, oblikovanju koncepta "bojnih skupin", vzpostavitvi razvite sosedske politike EU, ki mora biti veliko pomembnejša od sedanje sosedske politike, ter pri uporabi solidarnostne klavzule za preprečevanje terorističnih groženj ali napadov; posledice le-tega je treba obravnavati z učinkovitim usklajevanjem tovrstnih ukrepov, vključno s trenutnimi in bodočimi sredstvi civilne zaščite ter tudi z zavezo k vzajemni solidarnosti za zagotavljanje pomoči in podpore v primeru oboroženega napada proti kateri koli državi članici Evropske unije;

8. posledično prosi, da bi bil s strani Sveta obveščen o katerem koli prihodnjem predlogu in vanj bolj vključen, ki ga v zvezi s pripravo skupne zunanje in politike za leto 2005 predloži podpredsednik Komisije/minister za zunanje zadeve EU;

9. izraža željo, da bodoča Evropska služba za zunanjepolitično delovanje še naprej igra odločilno vlogo na področju zunanjih ukrepov in pomaga podpredsedniku Komisije/ministru za zunanje zadeve EU; v vsakem primeru opozarja na potrebo po ohranjanju pristojnosti Parlamenta in vzdrževanju odgovornosti nove službe v odnosu do Parlamenta, zlasti kar se tiče vključevanja elementov Komisije v novo službo (GD Relex, delegacije ES itd.); prosi za načrt nadaljnjega razvoja medvladnih elementov (ki naj jih predvidijo predvsem države članice), da lahko bodoča služba sledi integriranemu vzorcu Skupnosti, kot del Komisije ob tem, da ostaja pri medvladnih vprašanjih istočasno zvesta Svetu;

10. poziva Svet, naj stori, kar je v njegovi moči, da se bo solidarnostna klavzula za obrambo, predvidena v Ustavni pogodbi dejansko uporabljala takoj, ko bo Pogodba začela veljati in da se bo izvajala pristna in učinkovita skupna zunanja in varnostna politika;

11. meni, da morata komisar za zunanje odnose in visoki predstavnik za SZVP sedaj, ko je bila podpisana Pogodba o Ustavi, upoštevati nove standarde tako, da popolnoma obveščata Evropski parlament in se z njim posvetujeta o vseh vprašanjih SZVP in EVOP ter ga bolje vključita vanje; poudarja potrebo po zagotovitvi predvsem demokratične odgovornosti in preglednosti vseh dejavnosti, ki jih je prevzela Evropska obrambna agencija;

12. pozdravlja ustanovitev Evropske obrambne agencije in pripravljalne ukrepe Komisije za raziskave na področju varnosti; meni, da je treba v srednjeročnem finančnem načrtu predvideti ustrezni letni znesek za raziskave na področju varnosti, vključno s civilnimi vidiki;

13. prosi Svet, da se redno posvetuje s Parlamentom in ga vključi v odločanje o glavnih vidikih in osnovnih odločitvah glede EVOP in Parlament obveščata o tem, kako se le-ta razvija v skladu z odstavkom 8 člena I-41 Pogodbe o Ustavi za Evropo; tako posvetovanje se mora izvajati na enak način, kot se zgoraj zahteva za SZVP;

Posebni predlogi o globalnih in horizontalnih vprašanjih za leto 2005

14. pozdravlja varnostno strategijo Evropske unije, ki jo je sprejel Evropski svet 12. decembra 2003; popolnoma je zvest svojemu civilno-vojaškemu celovitemu pristopu in ključnim konceptom preventivne dejavnosti in učinkovitega multilateralizma, ki morajo označiti tako SZVP kot EVOP, ter se sklicuje na poročilo, ki ga o strategiji trenutno pripravlja Odbor za zunanje zadeve;poudarja potrebo po razvijanju zmogljivosti za hiter odziv v primeru humanitarnih nesreč in katastrof;

15. zato v zvezi s tem poudarja, kakor je določeno v Varnostni strategiji, potrebo po razvoju ustrezne varnostne kulture in zato brez zadržkov podpira delo, ki trenutno poteka pri izvajanju koncepta usposabljanja EU na področju EVOP; razvoj in vzpostavitev Šole za evropske varnostne in obrambne politike mora v prihodnosti za ustanove Evropske unije in držav članic zagotavljati dobro usposobljeno osebje, ki bo zmožno učinkovito delovati na področju EVOP; zato mora biti šola organizirana na dobri osnovi in se jo mora ustrezno financirati;

16. v celoti podpira skupna prizadevanja, ki so trenutno potreba za izvajanje strategije EU proti širjenju orožja za množično uničevanje, ob upoštevanju revizije iz leta 2005 Pogodbe Združenih narodov o neširjenju jedrskega orožja (Pogodba NJO) ter dejstva, da mora EU igrati aktivno vlogo na tem področju, ter pri izvajanju resolucije Varnostnega sveta OZN 1540 (2004); sklicuje se na svoje prejšnje stališče o osebnem orožju in na svojo resolucijo z dne 22. aprila 2004 o pregledu Konvencije iz Ottawe o protipehotnih minah [15]; ponovno izraža svojo podporo krepitvi veljavnosti Pravil Evropske unije o ravnanju pri izvozu orožja z namenom, da postanejo zavezujoča, in zagovarjanju mednarodnega sporazuma o trgovini z orožjem s strani EU;

17. poudarja svoje močno prepričanje, da bodo ukrepi za jedrsko razorožitev znatno prispevali k mednarodni varnosti in strateški stabilnosti in zmanjšali tveganje jedrskega širjenja; poziva tiste države članice, ki imajo orožarno jedrskega orožja, da izpolnijo svoje obveznosti iz člena 6 Pogodbe NJO; poziva države članice, da na prihodnji pregledni konferenci o neširjenju jedrskega orožja podprejo novo pobudo na mednarodni ravni o novih jedrskih nevarnostih, kot jo predlagata generalni sekretar OZN Kofi Annan in generalni direktor Mednarodne agencije za atomsko energijo Mohamed El Baradei, o jedrski razorožitvi in ponovni oživitvi Konference OZN o razorožitvi;

18. strinja se z mnenjem Evropskega sveta o tem, da bo boj proti terorizmu še vedno prednostna naloga EU in ključni element njene politike zunanjih odnosov, medtem ko ponovno poudarja, da se tega ne da doseči na račun človekovih pravic in državljanskih svoboščin, ter predlaga večjo skladnost in odločnost pri protiteroristični politiki Unije v odnosu do tretjih držav:

a) s spodbujanjem političnega dialoga o terorizmu s partnerji iz tretjih držav,

b) s krepitvijo sodelovanja z mednarodnimi in regionalnimi organizacijami (predvsem s protiterorističnim odborom OZN in z NATO) in zlasti s ponovno okrepitvijo avtoritete sistema OZN,

c) z izvajanjem Deklaracije EU-ZDA iz leta 2004 o boju proti terorizmu,

d) s podpiranjem ciljno naravnane strategije pomoči Komisije, že določene v programih, kakršni so CARDS, TACIS, MEDA itd., in odslej označene s sodelovalnim pristopom, ki pokriva prednostna področja, opredeljena v resoluciji Varnostnega sveta OZN 1373 (2001),

e) s povečanjem uporabe civilno-vojaških mehanizmov za hitro ukrepanje,

f) s strogo uporabo protiteroristične klavzule, vključene v sporazume z državami, kjer so dokazi o terorističnih grožnjah ali posebnih terorističnih dejavnostih, kot je rekrutiranje, usposabljanje ali financiranje, ali katere koli druge države, ki predstavlja možno grožnjo za Unijo; meni, da je zato treba posvetiti pozornost predlogu Parlamenta iz leta 2002 za Medinstitucionalni kodeks politike zunanjih odnosov Unije,

g) s čim boljšim izkoriščanjem posebnih operacij EVOP, ko je to potrebno;

h) z zagotavljanjem spoštovanja mednarodnega humanitarnega prava in prava človekovih pravic v zvezi z vsemi ukrepi,

i) z dejavnim prispevanjem Evropske unije k mirni in pravični rešitvi dolgotrajnih regionalnih vprašanj ob upoštevanju sklepov OZN in njihove mednarodno priznane vloge ter z reševanjem kritičnih socialnih težav (revščina, socialna izključenost), ki prispevajo k nasilju in terorizmu;

19. pripisuje izreden pomen svojemu prispevku k boju proti terorizmu; zato poziva Odbor za zunanje zadeve in Odbor za državljanske svoboščine, da določita ustrezen postopek za pripravo priporočil o tej zadevi, naslovljenih na Svet in tudi na Komisijo; v zvezi s tem poziva Svet, da v celoti obvesti Odbor za zunanje zadeve ter Odbor za državljanske svoboščine, pravosodje in notranje zadeve in se z njima posvetuje o vprašanju seznama EU terorističnih organizacij; v tej zvezi pozdravlja pozitiven odziv luksemburškega predsedstva;

20. meni, da je bistveno, da se v primeru naravnih nesreč poseže po kapacitetah, ki jih na civilno-vojaškem področju razvijata Svet in Komisija; vključno z civilno-vojaško načrtovalno enoto in možnostmi, kot sta GALILEO in GMES;

Prednostne naloge Parlamenta v različnih geografskih področjih za leto 2005

21. poziva Svet, da nemudoma ukrepa in popravi obstoječe neravnovesje v geografskem smislu v aktih SVZP, sprejetih v zadnjih desetih letih tako, da se vzpostavi pravično ravnovesje med različnimi regijami v skladu z globalnimi željami Unije; še posebno poziva Svet, da vzpostavi geografsko ravnovesje med do sedaj storjenimi prizadevanji zaradi širitve ter obnovljenimi prizadevanji za jug Sredozemlja; vendar pa poudarja, da se mora izogniti vsaj vsaki hladni gesti zmanjšujočega interesa EU za napredek na Zahodnem Balkanu, v Ukrajini in na južnem Kavkazu;

22. zato priporoča, da Svet ustrezno ukrepa, tako da lahko EU izkoristi privilegirane odnose, ki obstajajo z nekaterimi geografskimi področji (preko bi-regionalnih, večstranskih ali obojestranskih sporazumov med združenji itd.) in tako okrepi svojo vsestransko moč pri ravnanju z drugimi nastajajočimi državami in regijami, s katerimi se še niso vzpostavili privilegirani odnosi; prav tako poudarja, da se soseščini EU ne sme dati večje prednosti na račun pomembnih odnosov in solidarnosti med EU ter državami v razvoju drugod po svetu;

23. vendar pa pripisuje izreden pomen zlasti postopni širitvi Unije, kakor je odločil Evropski svet 16. in 17. decembra 2004 ter razvoju evropske sosedske politike, ki sta glavni prednostni nalogi politične agende za leto 2005, vključno z Evropskim gospodarskim območjem za evropske države; vztraja pri tem, da se je zelo pomembno truditi za mirno in dostojanstveno doseganje rešitve konflikta na Bližnjem Vzhodu na podlagi načrta pogajanj kvarteta in izvajanja strateškega partnerstva s Sredozemljem in Bližnjim Vzhodom, ki ju je junija 2004 sprejel Evropski svet; v ta namen pozdravlja zadnje srečanje v Sharm el-Sheiku med Arielom Šaronom in Abujem Maznom; ravno tako poudarja dejstvo, da je bilo vloženo izredno veliko truda pri reševanju drugih obstoječih ali možnih sporov in kriz, kot tistih na Kosovu, v Čečeniji, v Darfurju, Somaliji, na območju Velikih jezer, v Iranu in Severni Koreji (DLRK) ter pri prizadevanju za družbeni napredek v svetu skladno z razvojnimi cilji tisočletja OZN;

24. prav tako pripisuje izreden pomen nadaljnjemu poteku in razvoju evropske strategije za Zahodni Balkan z namenom postopne vključitve držav te regije v evropske institucije, še zlasti ob upoštevanju ključnih odločitev o končnem statusu Kosova, ki morajo biti sprejete v drugi polovici leta 2005;

25. je pripravljen delati s Svetom in Komisijo pri dolgoročni strateški reorganizaciji Srbije in Črne gore, vključno s Kosovom, katere cilj je omogočiti skupno mirno prihodnost v Evropski unij za vse ljudi v tej regiji;

26. pričakuje tesno sodelovanje Sveta in Komisije pri politični in gospodarski podpori sedanjega mirovnega procesa na Bližnjem Vzhodu;

27. meni, da je pomembno, da imata EU in ZDA konstruktiven odnos ter, da Nato ponovno postane forum za enakopravne politične razprave, kjer mora biti vzpostavljeno razumno ravnovesje med instrumenti preprečevanja, kriznim upravljanjem in vojaškimi zmogljivostmi; meni, da je pomembno sprejeti skupna stališča (EP in Kongres ZDA) o nekaterih globalnih vprašanjih skupnega interesa (boj proti terorizmu, regionalni konflikti, širjenje orožja za množično uničevanje, razorožitev, mednarodno pravo, učinkovito večstransko sodelovanje, sodelovanje na področju energetike, klimatske spremembe itd.) ter da je treba še posebno v letu 2005, ob 10. obletnici Madridske deklaracije, dodatno spodbuditi čezatlantske odnose — končno oblikovanje čezatlantskega trga do leta 2015, posodobitev Nove čezatlantske agende s Čezatlantskim sporazumom o partnerstvu, ki bo začel veljati čim prej, v vsakem primeru v roku dveh let;

28. poudarja potrebo po tesnem sodelovanju EU in ZDA pri reševanju globalnih težav v zvezi z gospodarstvom, politiko in varnostjo; poziva k oblikovanju osnutka novega čezatlantskega programa za vzpostavitev dialoga o globalnih vprašanjih;

29. poziva Svet k razpravi z Evropskim parlamentom o konceptu "strateškega partnerstva" s tretjimi državami, ki mora temeljiti na delitvi in spodbujanju skupnih vrednot; v zvezi s tem poziva k celoviti oceni strateškega partnerstva z Rusko federacijo in Kitajsko;

30. poziva Svet in Komisijo, da storita vse za vzpostavitev tesnejših odnosov z Rusijo, ki bodo odražali naš skupni interes in vrednote ter temeljili na spoštovanju človekovih pravic, načelu pravne države in demokracije;

31. v zvezi s tem podpira predlog Sveta za skupno krizno upravljanje konfliktov v Transnistriji in na Južnem Kavkazu EU in Rusije; poudarja, da je vojna v Čečeniji še vedno ovira za razvoj pristnega partnerstva in znova poziva k politični rešitvi konflikta z vključitvijo vseh demokratičnih elementov čečenske družbe;

32. obžaluje, da so odnosi s Kitajsko napredovali samo na področju trgovine in gospodarstva, brez kakršnih koli bistvenih dosežkov v zvezi s človekovimi pravicami in vprašanji demokracije; ponovno poudarja svojo zahtevo po zavezujočih Pravilih EU za ravnanje pri izvozu orožja in v zvezi s tem poziva Svet, da ne odpravi embarga na orožje in poišče načine za spodbujanje dialoga, ublažitev napetosti in pospeševanje razoroževanja v tesnih odnosih; podpira Tajvan kot zgled demokracije za celotno Kitajsko;

33. izraža najglobljo zaskrbljenost glede velikega števila projektilov na južnem Kitajskem, usmerjenih v Tajvansko ožino, in glede tako imenovanega "zakona proti odcepitvi" Ljudske republike Kitajske, ki neupravičeno zaostruje položaj v ožini; poziva Ljudsko republiko Kitajsko in Republiko Kitajsko na Tajvanu, da ponovno vzpostavita politični dialog na podlagi medsebojnega razumevanja in priznavanja, z namenom spodbuditi stabilnost, demokracijo, človekove pravice in pravno državo v vzhodni Aziji;

34. podpira prizadevanja Velike Britanije, Francije in Nemčije ter Sveta in Komisije, usmerjena v spodbujanje Irana, da postane dejaven in dobronameren partner v regiji ter v jamčenje, da le-ta ne razvija jedrskega orožja; poudarja, da bi dokazi o nadaljnjem razvoju takšnega orožja imeli zelo resne posledice na katerikoli odnos med EU in Iranom;

35. podpira nadaljnjo krepitev evropske obveze v Afganistanu ter zagovarja zanesljivo in trdno srednjeročno financiranje te naloge; strinja se z okrepljenimi prizadevanji za obnovitev mednarodne Skupnosti; v zvezi s tem namenja posebno pozornost razvoju izobraževalnega sistema, izboljšanju položaja žensk, deklet in otrok, ukrepom v zvezi z razoroževanjem in reintegracijo ter razvoju in izvajanju gospodarskih alternativ pridelavi opija;

36. poziva Svet, da čim prej začne postopek sprejetja skupnega stališča SZVP o Iraku;

37. v zvezi s tem izraža globoko zaskrbljenost glede izjave Demokratične ljudske republike Koreje z dne 10. februarja 2005, v kateri izraža svoj namen prekiniti za nedoločen čas sodelovanje v večstranskih pogovorih o njenem jedrskem programu;

38. sklicuje se na svoje številne resolucije in poročila, ki zadevajo različna geografska področja, ki vsebujejo pomembne prispevke k razpravi o načinu razvijanja politike Unije v odnosu do teh geografskih področjih, da se vzpostavi zgoraj omenjeno pravično ravnovesje;

39. ponovno poudarja, da mora Unija igrati aktivno vlogo pri svojih odnosih s tretjimi državami pri spodbujanju človekovih pravic ter zagotavljanju doseganja razvojnih ciljev tisočletja, ki so pomemben in sestavni del tako SZVP kot EVOP;

40. kaže na usklajeno delovanje EU na zadnjih volitvah v Ukrajini kot dober primer načina, kako bi se morale različne evropske institucije skupaj z državami članicami odzivati in prevzeti vodilno vlogo pri skupnih evropskih interesih in vrednotah; obveže se, da bo podpiral nadaljnje poteze Ukrajine, saj so nedavna razpletanja dogodkov predstavljala velik izziv tudi za Unijo;

41. poziva Svet; Komisijo in države članice, da poleg ukrepov, predvidenih v akcijskem načrtu v okviru evropske sosedske politike, razmislijo o drugih oblikah pridružitve za Ukrajino in ji ponudijo jasno evropsko perspektivo ter se odzovejo na izkazana prizadevanja velike večine ukrajinskega prebivalstva, ki bi morebiti lahko vodila do končne pridružitve države k Evropski uniji;

Mnenje Parlamenta o vlogi Unije v nekaterih večstranskih organizacijah

42. predlaga, do začetka veljavnosti nove Ustavne pogodbe, ki jasno pripisuje Uniji pravno osebnost, ustrezno ukrepanje za povečanje zastopanosti Unije kot celote v različnih mednarodnih večstranskih organizacijah, vključno z Združenimi narodi, Mednarodnim kazenskim sodiščem, Organizacijo za varnost in sodelovanje v Evropi (OVSE), Svetom Evrope in vsemi drugimi pomembnimi forumi; poziva Svet in Komisijo, da vključita poslance Evropskega parlamenta, kjer je primerno, v uresničevanje tega cilja; posebno poudarja potrebo po spodbujanju odnosov z OVSE in Svetom Evrope, kakor tudi z Združenimi narodi; zahteva, da se Parlamentu dodeli vloga v skladu z visoko ravnjo parlamentarne diplomacije, s katero doprinaša k razvoju SZVP;

43. izraža mnenje, da mora imeti Unija kot celota glavno vlogo predvsem znotraj sistema Združenih narodov, da mora biti EU v prihodnosti zagotovljen sedež v Varnostnem svetu OZN, kar bi bil najbolj prepričljiv izraz resne in učinkovite skupne zunanje politike in da bi morala Unija spodbujati reforme OZN poleg predlogov, ki so vključeni v poročilo Visokega odbora za preučitev groženj, izzivov in sprememb;

44. pozdravlja zgodovinsko odločitev Varnostnega sveta OZN, sprejeto na pobudo nekaterih držav članic EU, da bo zločine, storjene v Darfurju obravnavalo Mednarodno kazensko sodišče; meni, da je to odločilen korak za nepristransko zadoščenje pravici žrtev vojnih zločinov in zločinov proti človeštvu; vendar obžaluje dejstvo, da so iz pristojnosti Mednarodnega kazenskega sodišča izvzeti državljani držav, ki niso podpisnice Rimskega statuta ter poziva Svet, naj še naprej odločno podpira Mednarodno kazensko sodišče;

Mnenje Parlamenta o financiranju SZVP za leto 2005

45. ponovno poudarja, da zahteva odziv na pet glavnih groženj za evropsko varnost, določenih v Evropski varnostni strategiji (terorizem, širjenje orožja za množično uničevanje, regionalni konflikti, nezmožnost delovanja države, organiziran kriminal), dolgoročno zunanjo obveznost z uporabo vseh razpoložljivih inštrumentov, vključno z resnim vlaganjem v raziskavo varnosti in preprečevanje konfliktov, ki vključuje identifikacijo dejanskih in trajnostnih proračunskih dogovorov, ki bi morali biti doseženi v prihodnjem finančnem načrtu 2007-2013;

46. vztraja pri tem, da ni več mogoče razlikovati med financiranjem civilnih ali vojaških stroškov, predvsem v okviru operacijah EVOP in bolj natančno tistih, ki jih izvaja izključno Unija ter, ki jih je načrtovala in izvedla njena civilno-vojaška celica;

47. ponovno poudarja, da se morajo skupni stroški vojaških operacij znotraj EVOP financirati iz proračuna Skupnosti (kakor velja že na civilnem področju v primeru policijskih operacij) in ne iz pomožnega proračuna ali zagonskega sklada držav članic, kakor je trenutno določeno;

48. v ta namen opozarja na nove možnosti, ki jih ponuja financiranje prihodnjih intervencij načrtovanih "humanitarnih bojnih skupin" v primeru naravnih nesreč, pri katerih je potrebna mešanica vojaških in civilnih sredstev za pomoč, kot je bilo pred kratkim v primeru naravne katastrofe, ki jo je povzročil cunami v južni Aziji; v zvezi s tem poziva Svet in Komisijo, da sestavita nov predlog, ki upošteva tudi predlog Evropskega parlamenta za Evropske civilne mirovne enote in ustanovitev Evropske prostovoljne organizacije pomoči, kakor je predvideno v členu III-321 Ustavne pogodbe;

49. prosi Svet, naj upošteva možnost financiranja skupnih stroškov takšnih operacij iz proračuna Skupnosti v primeru katere koli prihodnje operacije EVOP za boj proti terorizmu, v nasprotju z obstoječimi pravili, npr. načela da "stroške povrne vsaka država članica posebej" ali katerim koli drugim začasnim programom, npr. tako imenovanim "mehanizmom ATENA";

*

* *

50. naroči svojemu predsedniku, naj posreduje to resolucijo Svetu, Komisiji, parlamentom držav članic, generalnemu sekretarju Združenih narodov, generalnemu sekretarju Nata in generalnemu sekretarju Sveta Evrope.

[1] UL C 172, 18.6.1999, str. 1.

[2] P6_TA(2005)0004.

[3] UL C 82 E, 1.4.2004, str. 599.

[4] UL C 96 E, 21.4.2004, str. 79.

[5] UL C 87 E, 7.4.2004, str. 506.

[6] UL C 64 E, 12.3.2004, str. 599.

[7] UL C 98 E, 23.4.2004, str. 182.

[8] UL C 104 E, 30.4.2004, str. 1043.

[9] P6_TA(2005)0007.

[10] UL C 82 E, 1.4.2004, str. 610.

[11] UL C 77 E, 26.3.2004, str. 226.

[12] UL C 97 E, 22.4.2004, str. 647.

[13] UL C 140 E, 13.6.2002, str. 569.

[14] P6_TA(2005)0006.

[15] UL C 104 E, 30.4.2004, str. 1075.

--------------------------------------------------